# 55 del Cranc e

55 del Cranc e (55 Cancri e), també anomenat Janssen, Rho Cancri e o HD 75732 e, és un planeta extrasolar que orbita al voltant de l'estrella nana groga 55 Cancri, a més a més de ser el primer quant a distància del seu sistema planetari. Està situat a la constel·lació de Càncer, a estimadament 50 anys llum de distància a la Terra. No se sap si Rho Cancri e és un planeta terrestre o gasós, però la majoria d'arguments apunten que és un gegant gasós.

## Descobriment

Aquest exoplaneta va ser descobert el 31 d'agost del 2004 per un equip d'astrònoms encapçalat per Barbara McArthur, a Texas, Estats Units. El mètode de descobriment va ser la velocitat radial, que consisteix a mesurar la influència gravitacional del planeta en la seva estrella. En el moment del seu descobriment, es coneixien fins a tres planetes en aquest sistema; a més a més, el seu descobriment es va anunciar al mateix temps que el d'un altre Neptú ardent, Gliese 436 b.
Fou anomenat Janssen per la Unió Astronòmica Internacional a proposta de la Koninklijke Nederlandse Vereniging voor Weer- en Sterrenkunde (Reial Associació Neerlandesa de Meteorologia i Astronomia). Fa honor a l'òptic neerlandès Zacharias Janssen (1580-1630) fou un fabricant d'ulleres holandès a qui sovint se li atribueix la invenció del microscopi i, més controvertidament, la invenció del telescopi.

### Disputa existencial

El 2005, l'existència de 55 Cancri e va ser qüestionada per l'astrònom americà Jack Wisdom. Segons ell, en comptes d'aquest planeta d'un període de translació de 2,8 dies, similar a Neptú, existia un altre planeta també similar a Neptú, amb un període orbital de 261 dies. El 2007, l'equip de Barbara McArthur va publicar una nova anàlisi que va confirmar l'existència d'ambdós planetes. A aquest segon món, se li va atorgar la designació de 55 Cancri f.

## Característiques

55 Cancri e és considerat sovint un Neptú ardent, és a dir, un planeta amb una massa molt similar a la del quart gegant gasós del sistema solar, i que se sobreescalfa per diversos factors. En el cas d'aquest planeta extrasolar, la seva elevada temperatura, que segurament supera els 1.273 K, és deguda a la seva proximitat a l'estel al voltant del qual orbita, tan sols a 0,038 ua de distància mitjana, que serien aproximadament 5,7 milions de quilòmetres.
En el cas que sigui un planeta terrestre, hi ha diverses teories al respecte. Una d'aquestes diu que és el nucli d'un gegant gasós sense grans dotacions de massa. Aquesta teoria està descartada, ja que els gegants gasosos poden "sobreviure" llargs períodes en zones interiors d'un sistema planetari. L'altra teoria és la volatilització dels gasos a causa de l'enorme radiació ultraviolada de l'ejecció de massa coronal. Això hauria fulminat la majoria dels gasos de l'atmosfera, cosa per la qual és la més acceptada. El 2011, es va confirmar un trànsit del planeta davant del seu estel, això va permetre el càlcul de la seva densitat. Al principi, es va creure que es tractava d'un planeta d'aigua. Però no es va trobar mai la seva signatura de trànsit Lyman-alfa, la qual cosa podria significar que es tractés d'un planeta de diòxid de carboni en comptes d'un planeta d'aigua.
Així, 55 Cancri e seria un planeta constituït per materials rics en carboni i no tant un planeta ric en materials d'oxigen, com els planetes terrestres del sistema solar. En aquest cas, aproximadament un terç de la massa del planeta seria carboni, la major part del planeta estaria en forma de diamant a causa de les temperatures i les pressions de l'interior del planeta.

## Sistema coplanari

Observacions del gran telescopi espacial Hubble indiquen que el planeta tindria 53° d'inclinació respecte al pla del cel; a més a més, aquesta observació s'ha realitzat amb tots els planetes d'aquest sistema, cosa que, si es confirmés, donaria lloc a un sistema coplanari, és a dir, un sistema on tots els seus planetes tinguin la mateixa inclinació. Segons aquestes observacions, la massa real d'aquest planeta serien 0,8 masses neptunianes.

## Sistema planetari 55 Cancri

| Planeta | Massa (M$_J$) | Semieix major (ua) | Període orbital (d) | Excentricitat |
| 55 Cnc e | 0,027 | 0,016 | 0,74 | 0,17 ± 0,04 |
| 55 Cnc b | ≥ 0,83 | 0,11 | 14,65 | 0,010 ± 0,003 |
| 55 Cnc c | ≥ 0,17 | 0,24 | 44,36 | 0,005 ± 0,003 |
| 55 Cnc f | ≥ 0,16 | 0,78 | 259,8 ± 0,5 | 0,30 ± 0,05 |
| 55 Cnc d | ≥ 3,82 ± 0,04 | 5,74 ± 0,04 | 5 169 ± 53 | 0,014 ± 0,009 |
| Sistema planetari de 55 Cancri |||||

## Referències

* 1 2 Geoffrey Marcy «Detection of a Neptune-Mass Planet in the ρ 1 Cancri System Using the Hobby-Eberly Telescope» (en anglès). Letters of the Astrophysical Journal, 1, 08-09-2004, pàg. 81–84. DOI: 10.1086/425561.
* 1 2 Jason Wright «The California Legacy Survey. I. A Catalog of 178 Planets from Precision Radial Velocity Monitoring of 719 Nearby Stars over Three Decades» (en anglès). The Astrophysical Journal Supplement Series, 1, 7-2021, pàg. 8. DOI: 10.3847/1538-4365/ABE23C.
* 1 2 Carole Ann Haswell «ExoClock Project. III. 450 New Exoplanet Ephemerides from Ground and Space Observations». The Astrophysical Journal Supplement Series, 1, 2023, pàg. 4. DOI: 10.3847/1538-4365/AC9DA4.
* 1 2 Joshua N. Winn «Homogeneous Analysis of Hot Earths: Masses, Sizes, and Compositions». Astrophysical Journal, 1, 23-09-2019, pàg. 79. DOI: 10.3847/1538-4357/AB3A3B.
* 1 2 3 4 5 Afirmat a: Gaia Data Release 2. Llengua del terme, de l'obra o del nom: anglès. Data de publicació: 25 abril 2018.
* ↑ «Planet 55 Cnc e» (en anglès). Extrasolar Planets Encyclopaedia. Observatori Meudon. [Consulta: 13 desembre 2020].
* ↑ «The planetary system 55 Cancri hosts at least 5 planets. Note that the system is a multiple star system. It hosts at least 2 stellar components.» (en anglès). Open Exoplanet Catalogue. [Consulta: 19 desembre 2020].
* ↑ McArthur, B. et al. «Descobriment d'una planeta de la massa de Neptú al sistema 55 Cancri». The Astrophysical Journal, 614, 2004, pàg. L81 – L84. DOI: 10.1086/425561.
* ↑ «Naming Exoplanets». International Astronomical Union. [Consulta: 23 abril 2024].
* ↑ Wisdom, J. «Evidència d'un planeta de la grandària al sistema 55 Cancri» (PostScript). The Astrophysical Journal Letters (submitted), 2005. Arxivat de l'original el 2007-03-19 [Consulta: 24 març 2009].
* ↑ Cinc planetes descoberts al voltant d'una estrella llunyana: Scientific American
* ↑ Bouchy, F. et al. «dos nous Júpiters ardents». Astronomy and Astrophysics, 421, 2004, pàg. L13 – L16. DOI: 10.1051/0004-6361:20040170.
* ↑ H. Lammer et al. «Procés de Neptú ardent a Júpiter ardent». Geophysical Research Abstracts, 9, 07850, 2007. Arxivat de l'original el 2019-12-15 [Consulta: 24 març 2009].
* ↑ Winn, J.N et al. «A Super Earth Transiting a Naked-Eye Star». Astronomy & Astrophysics, 2008. arXiv: 1104.5230. Bibcode: 2011ApJ...737L..18W. DOI: 10.1088/2041-8205/737/1/L18.(anglès)
* ↑ Staff. «Oozing Super-Earth: Images of Alien Planet 55 Cancri e», 20-01-2012.(anglès)
* ↑ D. Ehrenreich et al. «Hint of a transiting extended atmosphere on 55 Cancri b». Astronomy & Astrophysics, 02-10-2012. DOI: 10.1051/0004-6361/201219981.(anglès)
* ↑ «Nearby Super-Earth Likely a Diamond Planet». Science Daily, 11-10-2012.
* ↑ Chris Wickham «A diamond bigger than Earth?». Reuters, 11-10-2012.
* ↑ «Descubren un planeta compuesto de grafito y diamante». La vanguardia, 12-10-2012.
* ↑ McArthur
* ↑ «Radial velocity planets de-aliased:A new, short period for super-earth 55 Cnc e». The Astrophysical Journal, 722, 1, octobre 2010, pàg. 937-953 [Consulta: 4 octubre 2011]. doi:10.1088/0004-637X/722/1/937(anglès) PDF

## Enllaços externs

\* http://www.nationmaster.com/encyclopedia/55-Cancri-e%5BEnllaç+no+actiu%5D (anglès).
Coordenades: 08$^h$ 52$^m$ 35,8$^s$; +28° 19′ 51″